Euroopan unionin ja Kroatian tasavallan välillä sopimus Kroatian tasavallan osallistumisesta Euroopan huumausaineiden ja niiden väärinkäytön seurantakeskuksen toimintaan



Virallinen lehti nro L 334 , 16/12/2011 s. 0007 - 0009



KÄÄNNÖS Euroopan unionin ja Kroatian tasavallan välillä sopimus Kroatian tasavallan osallistumisesta Euroopan huumausaineiden ja niiden väärinkäytön seurantakeskuksen toimintaan EUROOPAN UNIONI, jäljempänä "unioni", ja KROATIAN TASAVALTA, jotka PALAUTTAVAT MIELEEN, että Thessalonikissa vuonna 2003 kokoontuneen Eurooppa-neuvoston tavoitteena oli lujittaa edelleen Euroopan unionin ja Länsi-Balkanin erityissuhteita laajentumiskokemuksiin pohjautuen, OTTAVAT HUOMIOON Euroopan huumausaineiden ja niiden väärinkäytön seurantakeskuksesta, jäljempänä "seurantakeskus", 12 päivänä joulukuuta 2006 annetun Euroopan parlamentin ja neuvoston asetuksen (uudelleenlaadittu) (EY) N:o 1920/2006 [1], jäljempänä "asetus", KATSOVAT, että asetuksen 21 artiklassa säädetään, että kolmannet maat, jotka unionin ja jäsenvaltioiden tavoin pitävät seurantakeskuksen tavoitteita ja työtä tärkeänä, voivat osallistua seurantakeskuksen toimintaan, KATSOVAT, että Kroatian tasavalta pitää tärkeinä asetuksessa säädettyjä seurantakeskuksen päämääriä, ja ottavat huomioon, että Kroatian tasavallan perimmäisenä tavoitteena on tulla Euroopan unionin jäseneksi, KATSOVAT, että Kroatian tasavalta hyväksyy seurantakeskuksen tehtävänkuvauksen, sen työmenetelmät ja painopistealueet, sellaisina kuin ne kuvataan asetuksessa, KATSOVAT, että Kroatian tasavallassa on olemassa laitos, joka voidaan liittää huumausaineita ja niiden väärinkäyttöä koskevaan eurooppalaiseen tietoverkkoon (Reitox), OVAT SOPINEET SEURAAVAA: 1 artikla Osallistuminen Kroatian tasavalta osallistuu seurantakeskuksen toimintaan täysimääräisesti tässä sopimuksessa vahvistetuin ehdoin. 2 artikla Huumausaineita ja niiden väärinkäyttöä koskeva eurooppalainen tietoverkko (Reitox) 1. Kroatian tasavalta liittyy Reitox-verkkoon. 2. Kroatian tasavalta ilmoittaa seurantakeskukselle viimeistään 28 päivän kuluttua tämän sopimuksen voimaantulosta tiedot kansallisen tietoverkkonsa tärkeimmistä osista, muun muassa kansallisesta seurantakeskuksesta, ja nimeää mahdolliset muut erityiskeskukset, jotka voivat olla hyödyksi seurantakeskuksen toiminnalle. 3 artikla Hallintoneuvosto Seurantakeskuksen hallintoneuvosto kutsuu Kroatian tasavallan edustajan osallistumaan kokouksiinsa. Edustaja osallistuu kokousten työskentelyyn täysimääräisesti ilman äänioikeutta. Hallintoneuvosto voi poikkeustapauksissa kutsua koolle ainoastaan jäsenvaltioiden ja Euroopan komission edustajat käsittelemään kysymyksiä, jotka koskettavat erityisesti unionia ja sen jäsenvaltioita. Hallintoneuvosto laatii yhdessä Kroatian tasavallan edustajien kanssa yksityiskohtaiset säännöt, jotka säätelevät Kroatian tasavallan osallistumista seurantakeskuksen toimintaan. 4 artikla Talousarvio Kroatian tasavallan rahoittaa seurantakeskuksen toimintaa tämän sopimuksen liitteessä vahvistettujen määräysten mukaisesti; liite on tämän sopimuksen erottamaton osa. 5 artikla Tietojen suojaaminen ja luottamuksellisuus 1. Jos seurantakeskus tämän sopimuksen nojalla toimittaa Kroatian viranomaisille tietoja unionin ja Kroatian lainsäädännön mukaisesti, kyseisiä tietoja voidaan käyttää ainoastaan ilmoitettuun tarkoitukseen ja sen viranomaisen määräämin edellytyksin, joka ne toimittaa. Tällaisiin tietoihin ei saa sisällyttää henkilötietoja. 2. Seurantakeskuksen Kroatian viranomaisille toimittamat, huumausaineita ja niiden väärinkäyttöä koskevat tiedot voidaan julkistaa, edellyttäen että noudatetaan unionin ja Kroatian määräyksiä tietojen levittämisestä ja luottamuksellisuudesta. Henkilötietoja ei saa julkistaa eikä saattaa yleisön saataville. 3. Kroatian tasavallasta nimetyt erityiskeskukset eivät ole velvollisia toimittamaan Kroatian lainsäädännössä luottamuksellisiksi luokiteltuja tietoja. 4. Asetuksen 6 artiklassa vahvistetut säännöt velvoittavat seurantakeskusta sen Kroatian viranomaisilta saamien tietojen suhteen. 6 artikla Oikeudellinen asema Seurantakeskuksella on Kroatian tasavallassa sama oikeuskelpoisuus, joka Kroatian lainsäädännössä myönnetään oikeushenkilöille. 7 artikla Vastuu Seurantakeskuksen vastuu määräytyy asetuksen 19 artiklassa vahvistettujen sääntöjen mukaan. 8 artikla Erioikeudet Jotta seurantakeskus ja sen henkilöstö voisivat hoitaa tehtävänsä, Kroatian tasavalta myöntää samat erioikeudet ja vapaudet, joista määrätään Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn, Euroopan unionin erioikeuksista ja vapauksista tehdyn pöytäkirjan N:o 7 1–4 artiklassa, 5 ja 6 artiklassa, 10–13 artiklassa sekä 15, 17 ja 18 artiklassa. 9 artikla Henkilöstösäännöt Asetuksella (ETY, Euratom, EHTY) N:o 259/68 [2] vahvistettujen, Euroopan yhteisöjen muuta henkilöstöä koskevien palvelussuhteen ehtojen 12 artiklan 2 kohdan a alakohdan mukaisesti seurantakeskuksen johtaja voi tehdä työsopimuksen sellaisten Kroatian kansalaisten kanssa, joilla on täydet kansalaisoikeudet. 10 artikla Voimaantulo Tämä sopimus tulee voimaan sitä päivää seuraavan toisen kuukauden ensimmäisenä päivänä, jona on saatu jälkimmäinen diplomaattinootti, jolla vahvistetaan, että asianomainen sopimuspuoli on täyttänyt sopimuksen voimaantulon oikeudelliset edellytykset. 11 artikla Voimassaolo ja sen päättyminen 1. Tämä sopimus tehdään määräämättömäksi ajaksi. Se päättyy päivänä, jona Kroatian tasavalta liittyy unioniin. 2. Kumpi tahansa sopimuspuoli voi irtisanoa tämän sopimuksen ilmoittamalla asiasta kirjallisesti toiselle sopimuspuolelle. Tämän sopimuksen voimassaolo päättyy kuuden kuukauden kuluttua päivästä, jona kyseinen ilmoitus on vastaanotettu. Tehty Brysselissä 6 päivänä joulukuuta 2010 kahtena kappaleena englannin kielellä. Euroopan unionin puolesta Kroatian tasavallan puolesta [1] EUVL L 376, 27.12.2006, s. 1. [2] EYVL L 56, 4.3.1968, s. 1. -------------------------------------------------- LIITE KROATIAN TASAVALLAN RAHOITUSOSUUS EUROOPAN HUUMAUSAINEIDEN JA NIIDEN VÄÄRINKÄYTÖN SEURANTAKESKUKSELLE 1. Rahoitusosuus, jonka Kroatian tasavalta maksaa Euroopan unionin yleiseen talousarvioon seurantakeskuksen toimintaan osallistumisestaan, kasvaa asteittain neljän vuoden aikana, jona Kroatian tasavalta lisää vähitellen osallistumistaan kyseiseen toimintaan. Tarvittavat rahoitusosuudet ovat: — ensimmäisenä osallistumisvuotena 100000 euroa, — toisena osallistumisvuotena 150000 euroa, — kolmantena osallistumisvuotena 210000 euroa, — neljäntenä osallistumisvuotena 271000 euroa. Viidennestä osallistumisvuodesta alkaen Kroatian tasavallan seurantakeskukselle vuosittain maksama rahoitusosuus määräytyy neljännen osallistumisvuoden perusteella siten, että määrä kasvaa samassa suhteessa kuin unionin seurantakeskukselle osoittama tuki. Kroatian tasavalta voi osittain käyttää unionin apua rahoitusosuutensa maksamiseen seurantakeskukselle; tällöin unionin avun enimmäismäärä on 75 prosenttia ensimmäisenä osallistumisvuotena, 60 prosenttia toisena osallistumisvuotena ja sen jälkeen 50 prosenttia. Jollei erillisestä ohjelmasuunnittelusta muuta johdu, pyydetyt unionin varat siirretään Kroatian tasavallalle erillisellä rahoituspöytäkirjalla. Kroatian tasavalta vastaa itse rahoitusosuutensa loppuosasta. 2. Kroatian tasavallan rahoitusosuutta hallinnoidaan Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 [1] ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 [2] mukaisesti. Seurantakeskus maksaa Kroatian tasavallan edustajien ja asiantuntijoiden matka- ja oleskelukulut, jotka aiheutuvat osallistumisesta seurantakeskuksen toimintaan tai sen työohjelman täytäntöönpanoon liittyviin kokouksiin, samoin perustein ja samoja menettelyjä noudattaen kuin kulloinkin on voimassa unionin jäsenvaltioiden osalta. 3. Kroatian tasavalta maksaa osallistumisensa ensimmäisenä kalenterivuotena rahoitusosuuden, joka lasketaan suhteellisesti osallistumisen alkamispäivästä kyseisen vuoden loppuun. Seuraavien vuosien rahoitusosuus on tämän sopimuksen mukainen. [1] EYVL L 248, 16.9.2002, s. 1. [2] EYVL L 357, 31.12.2002, s. 1. --------------------------------------------------